Maailmassa on pian arviolta 9 miljardia ihmistä. Niinpä Suomessa käydään yhteiskunnallista keskustelua, jossa itketään sitä, että meille kaikille ei enää tule automaattisesti lisää rahaa ja elintasoa. Suomalaisten käytettävissä olevat tulot ovat 1,5-kertaistuneet vuodesta 1995. Nyt näyttää siltä, että rahaa tulee lisää vain niille, joilla sitä jo on. Kieltämättä: kriisin paikka. Johtopäätökset: Pannaan Suomi kuntoon! 3,5 maapallon resursseilla!! Party like it’s 1999!!!

Hyvä on. Kyllä meillä puhutaan cleantechistä, ydinvoimasta ja bioenergiasta. On tutkijoita, järjestöjä, poliitikkoja ja menestyviä yrityksiä, joilla on ympäristöstä muitakin visioita kuin että EU:n on toimittava aktiivisesti maailmanlaajuisten ympäristökysymysten ratkaisemiseksi. Ympäristö saatetaan mainita jopa politiikan keskusteluohjelmassa, jos studioon on haalittu nuoria naisia. Miesten kanssa puhutaan politiikkaa eli taloutta.